РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/23-13

23. јануар 2013. године

Б е о г р а д

З А П И С Н И К

12. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 22. ЈАНУАРА 2013. ГОДИНЕ

Седница је почела у 12, 05 часова.

Седницом је председавала Милица Дроњак, председница Одбора.

Седници су присуствовали чланови Одбора: Нинослав Гирић, Миланка Јевтовић Вукојичић, Александар Радојевић, Љиљана Лучић, Сања Чековић, Ранка Савић, Славица Савељић, Иван Бауер и Мирјана Драгаш.

Седници нису присуствовали чланови Одбора: Мирослав Маркићевић, Јована Јоксимовић, Душица Морчев, Александар Пејчић, Љиљана Миладиновић и Саша Дујовић, као ни њихови заменици.

Седници су присуствовали представници Министарства рада, запошљавања и социјалне политике: Зоран Мартиновић, државни секретар и Драгана Радовановић, начелница Одељења за међународну сарадњу.

На предлог председнице Одбора, једногласно је усвојен следећи:

Д н е в н и р е д

1. Разматрање Предлога закона о допуни Закона о потврђивању

Конвенције Међународне организације рада о раду помораца, 2006

2. Разматрање предлога за организовање јавног слушања и

3. Разно.

Пре преласка на разматрање утврђеног дневног реда, усвојени су без примедби записници 10. и 11. седнице Одбора, одржаних 04. и 05. децембра 2012. године.

Прва тачка дневног реда **– Разматрање Предлога закона о допуни Закона о потврђивању Конвенције Међународне организације рада о раду помораца, 2006**

Зоран Мартиновић је у уводном излагању подсетио да је Конвенцију Међународне организације рада о раду помораца из 2006. године Народна скупштина потврдила октобра 2011, да она обједињује 68 конвенција и препорука Међународне организације рада из области поморског саобраћаја, од чега је Република Србија ратификовала њих 28. Разлог за допуну поменуте Конвенције је то што је приликом достављања ратификационих инструмената, од стране МОР затражено да Република Србија донесе посебну декларацију, којом ће се определити о броју подручја из Конвенције које прихвата. Будући да је неопходно било прихватити најмање три подручја од укупно девет, у сарадњи са Министарством саобраћаја, као надлежним, и осталим државним органима, дошло се до оцене да се без икаквих потешкоћа може прихватити четири подручја, и то: здравствена нега, накнада за случај болести, накнада за случај повреде на раду и накнада за случај незапослености, што је све у складу са важећим домаћим прописима из области социјалног осигурања. Стога ће усвајањем допуне Закона бити комплетирана процедура, неопходна за дефинитивно прихватање Конвенције, која се односи на заштиту наших помораца и посада које плове на страним бродовима.

У дискусији су учествовали: Мирјана Драгаш, Драгана Радовановић, Миланка Јевтовић Вукојичић и Ранка Савић.

Мирјана Драгаш је питала које су конкретне могућности државе, односно домаћег законодавства, према поморцима запосленим на страним бродовима, као и колико се самим усвајањем Конвенције обезбеђује њихова правилна заштита.

Драгана Радовановић је одговорила да се ова заштита обезбеђује за поморце који одлуче да се врате у земљу, уколико су остали без посла или су имали повреду на раду. Ово је реципрочно, па ће радници и у осталим земљама које су ратификовале ову Конвенцију, имати иста права, али се и Србија обавезује на гарантовање минимума социјалних права.

Миланка Јевтовић Вукојичић је поздравила доношење оваквог закона, будући да иако Србија нема море, сваке године школује одређени број помораца, који по завршетку школе одлазе на рад у иностранство.

Ранка Савић је поставила питање да ли се ова Конвенција односи и на остале запослене на броду, који нису професионално бродско особље.

Драга Радовановић је одговорила да се она односи на целу посаду брода, и да представља највећу конвенцију Међународне организације рада, која је препознала потребу да се једним документом сагледају сви аспекти рада помораца, с обзиром да понекад и по више година проводе на бродовима, односно ван кућа.

Одбор је у складу са чланом 155. став 2. Пословника Народне скупштине, једногласно одлучио да предложи Народној скупштини да прихвати Предлог закона о допуни Закона о потврђивању Конвенције Међународне организације рада о раду помораца из 2006. године.

За известиоца Одбора на седници Народне скупштине, одређена је Милица Дроњак, председница Одбора.

Друга тачка дневног реда **–** **Разматрање предлога за организовање јавног слушања**

Председница је обавестила чланове да се удружење грађана „Грађанске иницијативе“, Одбору обратило са предлогом за одржавање јавног слушања на тему „Годину дана примене закона о социјалној заштити“. Повод за одржавање јавног слушања јесте представљање Извештаја о резултатима примене мера социјалне заштите, као и препоруке и закључци с округлих столова организованих ради праћења примене мера социјалне заштите на одређене циљне групе (деца, млади, стари, избегла и интерно расељена лица, особе с инвалидитетом). Јавно слушање има за циљ да се чланови Одбора и други народни посланивци, упознају са кључним изазовима примене Закона, на националном и локалном нивоу. Позвани би били представници ресорних министарстава, покрајинских органа, Националне службе за запошљавање, експерти из области социјалне политике, као и представници корисника услуга социјалне заштите и невладиног сектора.

Ранка Савић је додала да је у процес праћења примене мера социјалне заштите, као и израду извештаја, укључено седам невладиних организација (једна од њих су „Грађанске иницијативе“). Оне заједно чине коалицију која је у време претходне владе учествовала у имплементацији Стратегије за смањење сиромаштва. Истакла је да је у питању врло значајна тема и да би представници Министарства рада, запошљавања и социјалне политике свакако требало да присуствују. Рекла је да без обзира на то какав је закон на папиру, оно што је важно јесте његова примена у пракси. С обзиром на све, сматра да би било добро у Народној скупштини, у оквиру јавног слушања, чути припремљени извештај и евентуалне предлоге за измене и допуне закона о ком је реч.

У дискусији су учествовали: Иван Бауер, Мирјана Драгаш и Милица Дроњак.

Иван Бауер је рекао да ова иницијатива невладиног сектора подразумева неколико важних ствари, као што су: мониторинг над применом закона, инклузија свих страна заинтересованих за примену Закона о социјалној заштити и повећање свести целокупне јавности о проблемима у овој области. Истакао је да није довољно само донети закон, већ и проверавати резултате његове примене, те га на основу њих учинити бољим. Такође, важно је да оне категорије становништва на које се закон односи, буду укључене у његово доношење. Рекао је да повећање свести јавности о одређеним проблемима, подразумева и повећање степена солидарности са социјално угроженим категоријама становништва.

Мирјана Драгаш је рекла да је врло заинтересована да на јавном слушању чује анализу невладиног сектора и њихово неутрално виђење стања данас. Међутим, сматра да је ово јавно слушање предложено у превише кратком року, будући да је предвиђени датум за његово одржавање већ за два дана, а да је допис невладиних организација које су дале предлог, стигао тек јуче, што заинтересоване за присуствовање јавном слушању, ставља пред свршен чин. Истакла је да би убудуће јавна слушања требало да буду организована тако да се остави више времена. Осим тога, иако подржава рад невладиног сектора, сматра да би кад се дође до резултата одређених анализа, најпре требало те резултате поделити са надлежним министарствима и њима указати на евентуалне проблеме и доћи до одговора због чега се нешто што закон прописује, не спороводи у пракси. Тада би јавно слушање имало више смисла и донети закључци би имали већу снагу.

Поводом примедбе о кратком временском року за организовање овог јавног слушања, објашњено је да је то учињено на овај начин због тога што је било неопходно да јавно слушање буде у оквиру дводневне конференције коју ове невладине организације одржавају 23. и 24. јануара. Стога је Одбор изашао у сусрет организаторима конференције и начелно пристао да се јавно слушање ипак одржи, а ово свакако неће постати пракса.

Председница се сложила са примедбама Мирјане Драгаш, као и са чињеницом да је убудуће неопходно унапред планирати сличне догађаје.

Одбор је једногласно донео одлуку да се 24. јануара 2013. године у 11,00 часова, у Малој сали Дома НС, одржи јавно слушање на тему „Годину дана примене Закона о социјалној заштити“.

Трећа тачка дневног реда **– Р а з н о**

Председница је истакла да је за осам представки, служба Одбора, заједно са члановима Радне групе за представке, припремила одговоре, те је предложила да они буду достављени надлежним органима, као и подносиоцима представки, и то: Веселину Лазаревићу из Јагодине, Ђорђу Которчићу из Железника, Вери Миливојевић из Уба, Предрагу Ивановићу из Крагујевца, Драгоју Вујићу из Мионице, Живки Поповић из Младеновца, Драгославу Ивановићу из Београда и Милету Боци из Београда.

Одбор је једногласно прихватио предлог.

Седница је завршена у 12, 40 часова.

СЕКРЕТАР ПРЕДСЕДНИЦА

Жужана Сич Леви Милица Дроњак